Þjóðarleiðtogar lýsa miklum áhyggjum af því að Afganistan verði að nýju skjól fyrir hryðjuverkamenn. Beita þurfi öllum ráðum til að koma í veg fyrir að svo fari.
Vestrænir stjórnmálamenn og hernaðarskýrendur segja óumflýjanlegt að samtök á borð við Al-Kaída komi sér fyrir á þeim svæðum Afganistan þar sem stjórnleysi og upplausn ríkir í kjölfar valdatöku Talibana.
Kínverjar segjast tilbúnir að koma á friðsamlegum tengslum við stjórn Talibana en að þeim beri að tryggja að hryðjuverkasamtök hreiðri ekki um sig í landinu að nýju. Talibanar hétu Kínastjórn í síðasta mánuði að koma í veg fyrir það. Í skiptum býður Kínastjórn fjárhagsstuðning og aðstoð við uppbyggingu í landinu. Þjóðverjar tilkynntu í dag að þróunarhjálp við Afganistan væri lokið.
Boris Johnson forsætisráðherra Bretlands brýnir fyrir vestrænum ríkjum að sameinast gegn slíkri þróun og Antonio Guterres, aðalframkvæmdastjóri Sameinuðu þjóðanna, segir öryggisráðinu bera að bæla niður hryðjuverkaógnina í Afganistan.
Forystumenn Talibana sækjast eftir viðurkenningu heimsbyggðarinnar og hafa sagt sinn einlægan vilja að koma á friði og reglu ólíkt upplausn síðustu tuttugu ára.
Á hinn bóginn ganga óbreyttir liðsmenn fram af mikilli hörku og með ofbeldi sem er í andstöðu við hæglætislegar yfirlýsingar foringjanna.
Sajjan Gohel, sérfræðingur við Asíu-Kyrrahafsstofnunina, bendir á að þegar hafist allt að fimm hundruð Al-Kaída liðar við í Kunar-héraði. Þeir muni reyna að fjölga í liði sínu þar. Því sé áríðandi að Pakistanir komi í veg fyrir ferðir vígamanna um landamærin.
Forystumenn Talibana heita því að koma í veg fyrir að Afganistan verði athvarf hryðjuverkamanna. Þjóðarleiðtogar segja brýnt að koma í veg fyrir að það gerist. 